འདིར་ཁོང་གི་གསུང་རྩོམ་གྱི་ཁྲོད་ན་ད་ལྟ་མཇལ་དུ་ཡོད་པའི་གླིང་རྗེ་རྟོགས་བརྗོད་དབུས་གླིང་གཡུལ་འགྱེད་ཅེས་པ་འདི་ནི་དམ་པ་ཁོང་གིས་སྐུ་ཡུལ་མདོ་ཁམས་ཏྲེ་ཧོར་གྱི་གནས་ཆེན་འ་འ་རི་ཁྲོད་དུ་འཆད་ཉན་སྒོམ་སྒྲུབ་ལ་བཞུགས་པའི་དུས་སུ་འབྲི་ཕབ་གནང་བ་ཞིག་ཡིན་པ་རྣམ་ཐར་ངོ་སྤྲོད་དུ་གསལ་ཁ་ཆེ་བ་དང་།སྒྲུང་འདིའི་དཔེ་ལག་བྲིས་དུས་རབས་ཉི་ཤུ་བའི་ནང་ནས་བཟུང་འབྲུག་ཡུལ་དང་རྒྱ་གར་སོགས་ཀྱི་དཔེ་མཛོད་ཁང་དང་།རྗེས་སུ་བོད་ཀྱི་ནང་བསྟན་དཔེ་ཚོགས་སོགས་སུ་བསྡུ་ཉར་བྱས་མྱོང་ཞིང་།ལོ་ངོ་འགའི་སྔོན་དུ་སི་ཁྲོན་ཞིང་ཆེན་གེ་སར་གཞུང་ལས་ཁང་གིས་ཕྱི་འོང་གི་ལག་བྲིས་མའི་དཔེ་ཇི་བཞིན་བཤེར་འབེབས་སམ་བསྐྱར་དཔེ་ཚད་ལྡན་དཔེ་རྟགས་ཅན་དུ་ཡང་བསྐྲུན།དེ་བཞིན་དུ་ཁམས་དཀར་མཛེས་བན་རྒན་དགོན་པས་པར་བསྐྲུན་བྱས་ཏེ་འགྲེམ་སྤེལ་བྱས་པ་སོགས་ཁྱབ་རྒྱ་ཆེན་པོ་ཡིན་འདུག།འདིར་ཆེད་དུ་ཞུ་དགོས་པ་ཞིག་ནི་གླིང་སྒྲུང་ཞིབ་འཇུག་བྱས་པའི་རྩོམ་ཡིག་འགའ་ཞིག་ཏུ་སྒྲུང་དཔེ་འདིའི་རྩོམ་པ་པོའི་མཚན་ལ་ཁ་ལུ་རིན་པོ་ཆེ་ཞེས་བྲིས་འདུག་པ་ནི་ཀར་ལུ་དང་གོ་ནོར་ཐེབ་པ་འམ།ཡང་ན་ཡིག་ནོར་ཤོར་བ་ཞིག་ཡིན་ངེས་པས།གླིང་སྒྲུང་ཞིབ་འཇུག་པ་རྣམ་པས་དཔྱད་འཚལ་ཞེས་ཨ་དཀར་མིང་དེས་ཁོང་གི་རྣམ་ཐར་ལས་བཏུས་ཏེ་ཕུལ།